Papersnake/gushiwen huggingface dataset:
六和塔
吴锡畴（宋代）

直上浮屠最上头，茫茫渺渺入双眸。
斜阳断雁新秋意，惹起西风一段愁。
为陈弘道题十一首 其五 芳馨亭
朱升（宋代）

满架芳尘似雪开，眼鼻受用贪忘回。暮归却被娇娥问：何处惹得香风来？
晤丹徒谈玉笙明经 其二
张廷寿（清代）

说剑论琴两裸虫，萍踪难得此心同。重阳节后情何限，江上峰青一棹东。
官军屡捷淮寇渐平五首 其五
周紫芝（宋代）

新得降番壤地开，玉觞争奉万年杯。明年御枣红千颗，又见青徐入贡来。
金陵秋夜怀同亭
赵本扬（清代）

杨柳西风暮雨垂，白门秋色起相思。酒醒残梦知何处，潮落秦淮月上时。
次范药庄韵
宋道（宋代）

家近西湖六月凉，兰舟桂醑芰荷裳。海门潮上波涛壮，天竺风来草木香。

今日悲秋哦楚些，他年著论辨吴亡。君才位置闻人说，宜在诗仙七宝床。
玉楼人（叔母庆七十）
魏了翁（宋代）

儿前捧劝孙扶掖。共庆贺、娘娘七帙。此杯不比寻常，百年间、才是省陌。

眼前彩绣成行立。已应是、天公偏惜。何须剩觅长年，且只消、一百二十。
金昌亭逢程诰有赠一首
黄省曾（明代）

故人曩昔春前别，武陵桃花溯游楫。万里遥寻歌凤台，三年不出啼猿峡。

吴王宫边今复春，重来此地访情亲。还将旧日相思意，对汝垆头邂逅人。
雨夕排闷
陆游（宋代）

买牛耕剡曲，举世笑迂疏。
流落愈忧国，衰残犹读书。
滔滔安税驾？耿耿独愁余。
破屋秋多雨，情怀用底摅？
隐耕为陈参政作
释宗泐（明代）

孔明南阳庐，伊尹有莘野。遭时展经纶，岂是长隐者。

陈君蒲田展，耒耜常自把。致力良已勤，所入未为寡。

矧今副方伯，承宣及秦夏。厚禄代躬耕，峨冠称儒雅。

生逢尧舜君，耻在稷契下。他日请归田，此志方可写。
和虞沧江饯腊观梅
吴泳（宋代）

买断江天不用赊，弦琴觞咏乐无涯。
年深屡见巢添鹤，春到还知未放花。
时有诗情窥洛社，断无书尺到京华。
面前杨柳风来处，豪岸依然属富家。
煎笋
释法薰（宋代）

锦绣乍脱玉为肌，更著油煎供养伊。
盐醋费他多少了，舌头换却不曾知。
送纪伯紫入闽 其二
顾大申（清代）

玉帐牙门异昔时，怜君万里赴戎机。渡江裘马多零落，今日参军尽布衣。
文徵明林径微吟图即用其韵
弘历（清代）

江落林疏山复空，移情何必海天东。抱琴童子聊迟步，閒止幽怀自忖中。
送灵江住金华讲院 其一
释行海（宋代）

七里滩头问去津，崭岩渔石藓花春。自从一别刘文叔，直到如今少故人。
次韵曾嘉言试茶
释德洪（宋代）

不嫌滞留湘水涯，时作新诗誇露芽。此篇醉墨翻龙蛇，雷锤雨雹飞尘沙。

开卷疾读喜欲哗，此郎真是能世家。气如横槊万骑遮，妙如琢玉无疵瑕。

缙绅传观众口誇，矧余秃鬓缠袈裟。崔嵬胸次书五车，于人岂止一等加。

坐令应手开天葩，不因笔端梦生花。何时词刃诛奸邪，世途嗜好纷万差。

风流扫地吁可嗟，十年去国道路赊。两手未忍置所拿，贾生岂欲从螾虾。

渊明但爱谈桑麻，湘西有舍如藏蛙。年来颇种东陵爪，爱君才宜践清华。

妙年声誉闻童牙，君看爱客自著茶。红妆聚观烂朝霞，撑突万卷遭搜爬。

职宜莲烛烧窗纱，不宜槐笏趋早衙。未甘终老勤山畬，尚能见子昂霄耶，想见雾窗烟缕斜。
释奠诗
李谐（魏晋）

沛泽南朝，峒山北面。帝曰师氏，陈牲委奠。神具醉止，薄言嘉宴。
颂十六首
释慧晖（宋代）

不行心处，不尽凡心。
若於心处见於凡心，不妨个个了得心心。
不挂本衣，不著元裳。
自求本衣，再装元裳。
不用人人，会取堂堂。
何须正当，何坐空床。
正当恁麽，尚在虚旁。
切忌未生，坐妙路方。
如起归信，更堪厚赏。
毕竟舍去，一树花香。
又和酴醾韵
项寅宾（宋代）

天遣司花宝笈开，鲛绡散翦碧云堆。
芳根移自蚕丛远，薰酿曾随凤诏来。
只恐飘风撼新竹，却惊残雪触苍苔。
水仙欲逞幽香压，山谷似无诠品才。
岳阳即事
张乔（唐代）

远色岳阳楼，湘帆数片愁。
竹风山上路，沙月水中洲。
力学桑田废，思归鬓发秋。
功名如不立，岂易狎汀鸥。
新泉
韦骧（宋代）

美泉在山人不知，美泉出山还有时。琅邪之东幽谷西，公来发此清涟漪。

搜寻土脉示山叟，霜钁入土荆榛披。逡巡方丈露澄莹，十目争看青琉璃。

一之二之来觱沸，岭猿惊啸溪禽飞。呼工丛手甃白石，玉匣宝鉴生光辉。

自从开凿贮寒碧，朝云夜月常迟迟。春华将近天气爽，公携宾从何逶迤。

回环栏楯照丹碧，颠倒旌旆浮葳蕤。飞觞弄翰不胜乐，梅柳恨不先芳菲。

此时玩泉爱清切，异日饮德钦规为。甘香润泽济枯槁，源源难绝滁人思。
次韵采莲
李之仪（宋代）

闻道栽成十亩莲，便思挑出杖头钱。定知荇菜参差处，不是决明颜色鲜。

红日半移芳草岸，清歌低泛木兰船。惊心未得同真赏，空愧诸豪白玉篇。
献尚父大王
罗隐（唐代）

数年铁甲定东瓯，夜渡江山瞻斗牛。

今日朱方平殄后，虎符龙节十三州。
夜雨寄北
徐勃（明代）

妾在深闺君别离，泪痕如雨雨如丝。
枕前红泪窗前雨，暮暮朝朝无尽时。
醉赠薛道封
杜牧（唐代）

饮酒论文四百刻，水分云隔二三年。

男儿事业知公有，卖与明君直几钱。
挽林承奉
刘克庄（宋代）

性与聃书合，平生宝俭慈。
鹿门妻采药，蟾窟子攀枝。
君可先贤传，吾惭幼妇碑。
衰年窘才思，呵冻课哀诗。
天申节望阙祝圣致语口号 其二
史浩（宋代）

万国星联拱北辰，晓看簪履拜尧云。三呼请祝圣人寿，亿载长为天下君。

乐奏广庭声缥缈，香腾寰海瑞氤氲。太平今日非无象，花覆千官玉脸熏。
上王京兆 其二
赵鼎臣（宋代）

年来辇毂富欢声，囹圄经今四度清。路上遗金人不拾，狱中茂草月长生。
三月二十九日立夏喜晴稍有自适意有自旧京来者问钱湖景物又复怅然
舒岳祥（宋代）

黄梅青李夏方初，新绿池塘浴小凫。此日猫头削寒玉，他时鸿喙煮明珠。

白头偷果从渠乐，绣眼穿花不我虞。更有长愁无遣处，只今细柳映新蒲。
远将归
胡奎（元代）

朝闻灵鹊语，夕见青镫花。空闺占吉梦，远客将还家。
书座右
张绎（宋代）

凡语必忠信，凡行必笃敬。饮食必慎节，字画必楷正。

容貌必端必，衣冠必肃整。步履必安详，居处必正静。

作事必谋始，出言必顾行。常德必固持，然诺必重应。

见善如己出，见恶如己病。凡此十四者，我皆未深省。

书此当座隅，朝夕视为警。
赠医士
陈郁（宋代）

榆花着雨乱飘时，是处调虞费上池。
好试平生医国手，呼卢作五有天知。
游涪溪
程以谦（宋代）

重忆□都扰扰时，自怜解事作痴儿。
风场鹤唳从渠骇，斗折蛇行笑我危。
地险向来夸峻国，天诛□许恃滇池。
毡裘未省相知否，更欲凭君一问之。
对雪怀淮安郡王郊居
晁说之（宋代）

六出花开郊野兴，王居不数沈休文。
洞房窈窕玉箫远，绮席徘徊琼糈醺。
大药定应须火候，佳人可复悮行云。
自怜收拾征衣客，白眼寒空送雁群。
用禁物体书雪
朱翌（宋代）

宵分猎猎风翻帏，平明漫漫雪拥扉。
高妆老树枝不举，深压野麰根渐肥。
削平履迹顷刻尽，吹落杨花从来稀。
饥乌大有在陈厄，循阶入房冷不飞。
我曾倚赖东风暖，驱儿出市典衲衣。
不料玄冥贾余勇，小窗无地逃寒威。
起来砖炉荐软火，敢营肉阵张妓围。
认香寻梅亦不恶，敲冰煮茗宁皆非。
扫除羽气几时了，忍寒琢句声益微。
东坡先生六一老，当年格法谁遵依。
不量吾力效跛蹩，从今望炙晴檐晖。
冷泉送文禅者之天台
释智愚（宋代）

惠理呼猿日，葛仙成道时。
地胜人难到，去来谁得知。
中秋书事
张孝祥（宋代）

江月清光冷，波亭夜色奇。流萤翻露草，倦鹊绕风枝。

素魄不长满，故人频语离。有怀千里恨，若为一杯辞。
姜特立寄诗编为赋四首
韩元吉（宋代）

宋景文为工学问，贺方回亦擅诗歌。
半山人去东坡没，妙墨空嗟楯上磨。
原居
云峰文悦（宋代）

挂锡西原上，玄徒苦问津。
千峰消积雪，万木自回春。
谷暖泉声远，林幽鸟语新。
翻思遗只履，深笑洛阳人。
感发落
白居易（唐代）

昔日愁头白，谁知未白衰。眼看应落尽，无可变成丝。
舟次巴峡
陈襄（宋代）

江流何险阻，次第入三巴。
崖断时无路，山深更有家。
林蔬饶竹笋，乡果足枇杷。
况有荆州酒，淹留不用嗟。
寿寺丞唐丈
度正（宋代）

维时皇舆驻吴门，三光五岳之气元未分。
钟而为木为杞梓，结而为玉为瑶琨。
先生独得之，表里何粹温。
渊然之学妙今古，浩然之气充乾坤。
探月窟，蹑天根，朝蟠木，夕崑崙。
超轶绝尘有如此，馀子瞠若谁追奔。
纷纷何所知，骇叹空云云。
君不见蔡家太师倡绍述，当时流毒并鸡豚。
鲁国抱其学，屹如中岳尊。
又不见秦家太师握和议，群邪暡暡迷天伦。
紫微于是时，横身扶正论。
天公下监世忠义，畀以斯道昌其孙。
胡不游东观，胡不游西崑。
胡为尚婆娑，万里乘朱轓。
依然不磷缁，炯炯超尘昏。
昔尧登彭叟，历佐周与殷。
后来磻溪翁，辛勤晚策勋。
况兹才之难，典刑谅谁存。
玉律回孟陬，瑞气如云屯。
请赋嵩高篇，万口同一言。
愿公上玉堂，愿公登金门。
功成名遂归乡枌，贱子年年开金樽。
诗偈 其一六三
庞蕴（唐代）

仰手是天堂，覆手是地狱。地狱与天堂，我心都不属。

化城犹不止，岂况诸天福。一切都不求，旷然无所得。
卢使君追步隐侯作后八咏诗不佞次题倚和倚槛思民力 其五 署府闻秋笛
胡应麟（明代）

何处拈长笛，飞声弄月明。梅花千万树，一夜落江城。

隔座桓伊思，登楼越石情。洞庭秋水阔，嘹呖雁鸿鸣。
石氏画苑
陈师道（宋代）

卒行无好步，事忙不草书。
能事不促迫，快手多麤疏。
加看荷苇槲叶扇，崔家仲叔三人俱。
扫除事物费岁月，收定神气忘形躯。
恍然有得夺天巧，衰颜生态能相如。
市师信手无赢余，一日画出东封图。
眼前百口怪神速，背後千指争邪{外厂内歈}。
君家画苑倾东都，锦囊玉轴行盈车。
补完破碎收亡逋，欲得不计有与无。
问君此病何当祛，君言无事聊自娱。
世间何事非迷途，挟策未必贤樗蒲。
苑中最爱文与苏，情亲不独生同闾。
自谓知子谁如余，叔也不痴回不愚。
怜君用意常勤劬，挥毫洒墨填空虚。
风梢雨叶出新意，老树僵立何年枯。
我生百事不留意，外物不足烦敺除。
翰墨才能记名字，模临写貌无工夫。
见溺不救危不扶，独无一物充庖厨。
看君发漆颜丹朱，意气健如生马驹。
逢人不信六十余，郁然一茎无白须。
吕翁落寞起钓屠，南山四老东宫须。
人生晚达有如此，应笑虞翻早著书。
咏鸡诗，题金鸡报晓图　其一
唐寅（明代）

武距文冠五色翎，一声啼散满天星；
铜壶玉漏金门下，多少王侯勒马听。
双桧堂为鲁圣可行可赋
林景熙（宋代）

鱼头公子冰雪姿，根柢忠信华文辞。
乃翁手植岂无意，贞固已文层霄期。
气含芝术体松柏，容成山下神仙宅。
清阴冉冉生庭除，绿雾纤纤护琴册。
风檐对语如索诗，君家伯仲谐埙篪。
养成材器丰且硕，蓄泄云雨蟠蛟螭。
黄州谪臣坐诗累，杳杳蛰龙空九地。
苍根留取千载芳，何物丑秦盗名字。
春归
宋无（元代）

报道春归去，忙来看落红。
岂知春不去，还在绿阴中。
和石田翁落花诗七首 其七
王建极（明代）

片片飞来东复西，倚门东望欲成迷。临风漫作开颜笑，带雨还为半面啼。

狂罥游丝萦醉客，巧随流水赚渔腼。须知欲尽犹堪惜，随处芳丛酒可携。
同关中杨勖肖宋珰传以忠吴晖王养蒙西蜀邓合何采燕集
黎民表（明代）

朔风驱尘暗青草，蝉声夕满燕山道。豪贵相逢不揖鞭，却走城南事幽讨。

城南净域敞青莲，悠悠钟磬出人天。绿水宛通秦苑树，繁花常带汉陵烟。

寓目游情无不有，却典貂襜为沽酒。紫绮初飘陌上桑，银鞍却繫门前柳。

座中豪士本三秦，西蜀才人并足珍。手揽云霞挥日月，律调霜雪变阳春。

不分勋名归汗马，常思称纳上麒麟。迩来索米长安市，伏枥悲鸣绝知己。

击筑谁知高渐离，鼓琴未遇钟期子。就来论交应最深，莫比悠悠行路心。

孟公痛饮犹投辖，季子穷途尚剖金。邀欢未久又伤离，汎梗飘蓬无定期。

沧江白石摇归兴，陇树秦云入梦思。予亦翻飞向越城，几回秋月向人明。

他年汉主隆词赋，应念雄文似长卿。
维 其二
释道潜（宋代）

一霎催花骤雨来，集芳堂下锦千堆。浪红狂紫浑争发，不待商量细细开。
上巳琼林苑宴二府同游池上即事口占
晏殊（宋代）

殿后花枝白间红，楼前当道绿杨风。
横飞彩槛波光外，倒写朱阑水影中。
自啸傲泾归家口占
张步瀛（清代）

渔浦晚收罾，遥村烟缕升。野风千顷稻，疏雨半湖菱。

路转溪交树，桥欹石络藤。嵩山山下路，来往值枯僧。
次侯明府登湿云亭
邵宝（明代）

两载忧民太瘦生，偶乘秋兴试山晴。路过野寺云初湿，人在危厓鹤共清。

有石尽堪他日颂，此泉真与我心盟。大夫能事登高赋，莫讶天风起旆旌。
虞美人 夜雨催花，春寒特甚，揽衣倚枕，偶成此词。
萧恒贞（清代）

五更风雨惊残梦。尚怯馀寒重。一层红晕一重纱。料是窗前开了、绛桃花。

轻阴天气还慵起。遮莫红蕤倚。春来生怕上帘钩。怕是钩帘钩起、一春愁。
送吴彦先归新安
叶汉（明代）

相过成率尔，话别转逡巡。持此一杯酒，翻怜万里人。

山中多芋栗，海上足鲈莼。不厌南游苦，重来问隐沦。
邸报京丞相薨背
姜特立（宋代）

丞相今朝薨相位，衣冠赠典一番新。
作场好梦归乡去，仰羡无非梦里人。
陶渊明集序
萧统（南北朝）

夫自炫自媒者，士女之丑行；不忮不求者，明达之用心。是以圣人韬光，贤人遁世。其故何也？含德之至，莫逾于道；亲己之切，无重于身。故道存而身安，道亡而身害。处百龄之内，居一世之中，倏忽比之白驹，寄寓谓之逆旅，宜乎与大块而荣枯，随中和而任放，岂能戚戚劳于忧畏，汲汲役于人间！

齐讴赵女之娱，八珍九鼎之食，结驷连镳之荣，侈袂执圭之贵，乐则乐矣，忧亦随之。何倚伏之难量，亦庆吊之相及。智者贤人居之，甚履薄冰；愚夫贪士竞之，若泄尾闾；玉之在山，以见珍而招破；兰之生谷，虽无人而犹芳。故庄周垂钓于濠，伯成躬耕于野，或货海东之药草，或纺江南之落毛。譬彼鸳雏，岂竞鸢鸱之肉；犹斯杂县，宁劳文仲之牲！

至如子常、宁喜之伦，苏秦、卫鞅之匹，死之而不疑，甘之而不悔。主父偃言：“生不五鼎食，死即五鼎烹。”卒如其言，岂不痛哉！又楚子观周，受折于孙满；霍侯骖乘，祸起于负芒。饕餮之徒，其流甚众。

唐尧，四海之主，而有汾阳之心；子晋天下之储，而有洛滨之志。轻之若脱屣，视之若鸿毛，而况于他乎？是以至人达士，因以晦迹。或怀釐而谒帝， 或披褐而负薪，鼓楫清潭，弃机汉曲。情不在于众事，寄众事以忘情者也。

有疑陶渊明诗篇篇有酒。吾观其意不在酒，亦寄酒为迹者也。其文章不群，辞彩精拔，跌宕昭彰，独超众类，抑扬爽朗，莫之与京。横素波而傍流，干青云而直上。语时事则指而可想，论怀抱则旷而且真。加以贞志不休，安道苦节，不以躬耕为耻，不以无财为病，自非大贤笃志，与道污隆，孰能如此乎？

余爱嗜其文，不能释手，尚想其德，恨不同时。故加搜求，粗为区目。白璧微瑕者，惟在 《闲情》一赋，扬雄所谓劝百而讽一者，卒无讽谏，何足摇其笔端？惜哉！无是可也。并粗点定其传，编之于录。

尝谓有能读渊明之文者，驰竞之情遣，鄙吝之意祛，贪夫可以廉，懦夫可以立，岂止仁义可蹈，亦乃爵禄可辞，不劳复傍游太华，远求柱史，此亦有助于风教尔。
游禅觉寺
董樵（清代）

策杖寻幽径转深，禅关春意问啼禽。劳人山色偏多怨，留客溪声似有心。

扫石争题苔断壁，倾樽直待月穿林。疏狂到处堪存迹，明日重来过北岑。
题李兄课卷
陆文圭（元代）

集中有句尽堪传，一梦科名十二年。音好空闻永嘉末，命乖不遇竟陵前。
种麦
陆游（宋代）

垦地播宿麦，饭牛临野池。
未能贪佛日，正恐失农时。
矻矻锄耰力，勤勤祝史辞。
嘉平得三白，吾饱岂无期？
述怀寄吕帅
徐积（宋代）

君看关西山壁立，春云突尽春空窄。浓岚洒去渭川寒，孤峰深空秦天碧。

白云流水岂无情，立马吟诗定相忆。且倩东风先寄声，我整西装期已迫。

吟到秋风放我归，归来待作潇湘客。
杂书示陈国佐胡元茂四首
陈与义（宋代）

杜门十日疾，因得观妄身。
勿云千金躯，今视如埃尘。
平生老赤脚，每见生怒嗔。
挥汗煮我药，见此愧其勤。
岳州宴别潭州王熊二首
张说（唐代）

丝管清且哀，一曲倾一杯。气将然诺重，心向友朋开。

古木无生意，寒云若死灰。赠君芳杜草，为植建章台。

缙云连省阁，沟水遽西东。然诺心犹在，荣华岁不同。

孤城临楚塞，远树入秦宫。谁念三千里，江潭一老翁。
多丽 南池重别孙恺似
沈岸登（清代）

正惊秋、满树风呜悽恻。卸归帆、系将小艇，慢携池上游屐。

计年来、剪灯割韭，共山茨，几度晨夕。蔗杖尊前，藤鞋天外，可堪回首，顿成夙昔。

黯然念、帝城分袂，离恨总难述。休重话、梁园弋钓，旧曰宾客。

有半折、荷风一面，乍眠柳带千尺。绕红泥、曲阑亭畔，且倒深缸溯流涤。

菱熟何时，蒲荒甚处，杜家诗思更谁觅。待君住、庾楼乘月，凭眺弄长笛。

应怜我、霜鬓半凋，醉帽檐侧。
为佐野雪津常民题觚亭
黄遵宪（清代）

占得江山美，觚亭足胜游。高人欣对宇，老子许登楼。

海气鳌头日，天风鹏背秋。他时回首望，认此作并州。
春晚杂兴
陆游（宋代）

小市湖桥北，幽居石棣西。
蒲深姑恶哭，树密秭归啼。
山茗封青箬，村酤坼赤泥。
平生汗简手，投老惯扶犁。
独处怨
朱受新（清代）

月中自顾娉婷影，镜里谁怜憔悴容。永夜制衣金剪冷，秋风万里度卢龙。
秋朝野望诗
刘逖（南北朝）

驻车凭险岸，飞盖历平湖。菊寒花稍发，莲秋叶渐枯。

向浦低行雁，排空转噪乌。若将君共赏，何处减城隅。
桂未谷明经以旧藏山谷诗孙铜印见赠
黄景仁（清代）

我友曲阜冬卉子，六书摹印真吾师。铸金同用范沙法，颠倒斯籀同儿嬉。

柳闲锻灶每相过，箧中字书随所携。脱囊赠我一铜印，精绝审是泼蜡为。

朱文字减土数一，仿佛西江派中人所遗。不然即是吾家子耕绍谷辈，云山谷孙系以诗。

鸾翔虬结一入手，我欲拜赐心然疑。我祖诗可祖天下，凡能诗者宜当之。

若资华胄便窃据，不患造物嗔吾私。虽然一语敢相质，斯道不绝危累棋。

文章千古一元气，支分派别徒费词。几人眼光认针芥，学者蚁附缘条枝。

雄深一变为饤饾，精华已竭存糟醨。康庄不由入鼠穴，细寻牛毛披茧丝。

强将谱系溷初祖，九原可作夫谁欺。摩围派衍源屡竭，皖公云封人莫窥。

我生衰门更才劣，岂有笔力能振支。但将此印印家集，一编世守侪尊彝。

北平学士今巨手，后先心印无差池。李洪之编任史注，薰蕤灌露穷搜披。

埽除荆莽出光焰，我翁斯文今在兹。不信请将我言质，报赠愧匪琼琚辞。
偈颂一百零一首 其四十四
释慧性（宋代）

未举先知孰与论，掀腾海岳动乾坤。崄崖句里翻身转，盘走珠兮珠走盘。
山间四首 其一
谢薖（宋代）

篱落秋花未得霜，嫣然一笑媚秋阳。可人风味撩诗兴，不记姚家宫样黄。
杨秘校秋怀
宋祁（宋代）

上天分四序，素秋独可悲。
商风劲危条，寒露鲜繁蕤。
依依燕去巢，嘒嘒蝉抱枝。
抚物喟然叹，流光忽已驰。
危衿恧新壮，华领移故缁。
愿君策高足，无后功名时。
雪中思南夫迥碧楼戏简
顾清（明代）

迥碧新题几首成，无人曾见雪天清。晚来剧有山阴兴，忆著袁安未敢行。
上元前雪三绝句
苏辙（宋代）

天公似管人间事，近事传闻半是非。
但使麦田饶雨雪，饥人得饱未相违。
丰年谣五首
王炎（宋代）

纵横南陌接东阡，妇饷夫耕望有年。
前此丁黄饥欲死，今年米贱不论钱。
杂诗六首 其六
刘豫（宋代）

寒林烟重暝栖鸦，远寺疏钟送落霞。无限岭云遮不断，数声和月到山家。
九日幸临渭亭登高应制得历字
薛稷（唐代）

暮节乘原野，宣游俯崖壁。秋登华实满，气严鹰隼击。

仙菊含霜泛，圣藻临云锡。愿陪九九辰，长奉千千历。
感事
李石（宋代）

缀缀复翘翘，金丝并玉条。
酴醾与杨柳，结托上青霄。
寄题喻叔奇国傅郎中园亭二十六咏菊径
杨万里（宋代）

身在京师梦在乡，黄花又是一番黄。
平生不解渊明语，菊却犹存径却荒。
有感二首
许月卿六（宋代）

晴明佳思吟难尽，雨雪愁寒拨不开。
天地中间许多事，不应暑往不寒来。
夏日谒智远禅师
孟郊（唐代）

吾师当几祖，说法云无空。禅心三界外，宴坐天地中。

院静鬼神去，身与草木同。因知护王国，满钵盛毒龙。

抖擞尘埃衣，谒师见真宗。何必千万劫，瞬息去樊笼。

盛夏火为日，一堂十月风。不得为弟子，名姓挂儒宫。
示诸门生
王仁裕（唐代）

二百一十四门生，春风初长羽毛成。掷金换得天边桂，

凿壁偷将榜上名。何幸不才逢圣世，偶将疏网罩群英。

衰翁渐老儿孙小，异日知谁略有情。
古别离
陆游（宋代）

孤城穷巷秋寂寂，美人停梭夜叹息。
空园露湿荆棘枝，荒蹊月照狐狸迹。
忆君去时儿在腹，走如黄犊爷未识。
紫姑吉语元无据，况凭瓦兆占归日。
嫁来不省出门前，魂梦何因识酒泉？
粉绵磨镜不忍照，女子盛时无十年。
拟古
赵处澹（宋代）

青青河畔草，皎皎林下人。
草有四时色，人无千载身。
胡为踏氛埃，樊笼长苦辛。
君看鸿鹄飞，九万谁能驯。
丛菊数日来颇有开意戏题
李纲（宋代）

爱菊如渊明，凭栏惜花晏。朝来有开意，嫩蕊肥欲绽。

愿承玉露漙，一吐金英粲。临风嗅馨香，为尔发三叹。
送胡武平
梅尧臣（宋代）

来见江南昏，使君咏汀苹。
再看苹叶老，汀畔送归人。
人归多慕恋，遗惠在兹民。
始时绕郊郭，水不通蹄轮。
公来作新塘，直抵吴松垠。
新塘建舆梁，济越脱輈仁。
言度新塘去，随迹如鱼鳞。
从今新塘树，便与蔽芾均。
我虽备僚属，笔舌敢妄陈。
因行录所美，愿与国风振。
水龙吟（题梦云轩）
周紫芝（宋代）

楚山千叠浮空，楚云只在巫山住。鸾飞凤舞，当时空记，梦中奇语。晓日曈日龙，夕阳零乱，袅红萦素。问如今依旧，霏霏冉冉，知他为、谁朝暮。

玉佩烟鬟飞动，炯星眸、人间相遇。嫣然一笑，阳城下蔡，尽成惊顾。蕙帐春浓，兰衾日暖，未成行雨。但丁宁莫似，阳台梦断，又随风去。
霜天晓角
赵希明（宋代）

空山木落。月淡阑干角。相与羊裘披上，方知道、宦情薄。

老来须自觉。酒尊行处乐。疑到碧湾无路，滩声小、橹声薄。
鹧鸪天
韩元吉（宋代）

雨歇云如隔座屏。薰风摇动一天青。今年五十平头过，又喜清歌洗耳听。

浮世事，绝曾经。此生应直斗牛星。且倾田舍黄鸡酒，敢望君家白玉庭。
不睡
张镃（宋代）

溽暑快新霁，湿风生夕凉。
屋解挂月盘，潋滟冰玉光。
飞虫细可数，夜气收莽苍。
境胜玩不足，横筇据胡床。
孤生念沪落，静思还惨伤。
山林平时心，政坐多激昂。
习懒性已成，投閒计为长。
明宵恐阴雨，不睡庸何妨。
卓国太
朱熹（宋代）

凤凰山下凤凰城，十载重来双眼明。剩喜故人频献纳，足知贤母外荣名。

生朝举酒天香里，贱子当歌鲁颂声。问讯豪眉今几许，年年此日照人清。
江行五绝
郑獬（宋代）

西江庙前飞来鸟，紫金作翅尾毕逋。
翻空趁船接红果，衔去却哺林中雏。
白鸡冠花图
张子龙（宋代）

鹿葱花尽凤仙空，一种奇葩色不同。
似带冰霜归老笔，肯随篱落斗群雄。
太平瑞映园林外，清白名归草木中。
留向山窗伴幽独，半绡斜月五更风。
恭题理斋年伯爱吟草 其三
戴璐（清代）

马革平生志已偿，招魂何路向蛮方。桐乡父老还流涕，岁岁传芭酹桂浆。
偈颂一百三十六首
释惟一（宋代）

山前一片闲田地，无意求之却宛然。
几许风光都买尽，不曾费著一文钱。
送张蕲县
陈师道（宋代）

接禄才余岁，为邦近故园。
案图三万户，镇静五千言。
雪尽春泥滑，风生沙水昏。
犹须放琴客，坐席稍能温。
柳初新 寿张带三先生内君
董俞（清代）

桂香蟾影雕栏折。喜已近、中秋节。凤箫轻按，鹿车双挽，偕隐风流高绝。

绿野林泉迥别。羡樊刘、并传仙诀。掌内珠光如月。

遍庭阶、芝芬兰茁。花间孟案，帘前莱綵，盛事一时誇说。

遥望玉楼琼阙。待携将、玄霜绛雪。
自遣
顾协（明代）

衡门无过客，终日懒衣冠。
身贱埋名易，家贫徇俗难。
就风移卧榻，选竹作渔竿。
赖有青山色，长年得笑看。
八月八日发潭州后得绝句四十首
赵蕃（宋代）

晚山能紫复能青，远岭犹分近已冥。
好语忽然生眼底，遽将摹写已无形。
初夏山居有怀长沙从游四首 其三
赵蕃（宋代）

府谷我先契，诸公吾辈流。悬知盍簪际，颇解忆人不。

蕙逐光风转，莺啼出谷幽。因声烦为我，传写寄荆州。
送王十一郎游剡中
元稹（唐代）

越州都在浙河湾，尘土消沉景象闲。百里油盆镜湖水，

千峰钿朵会稽山。军城楼阁随高下，禹庙烟霞自往还。

想得玉郎乘画舸，几回明月坠云间。
春日游东郊
秦念桥（明代）

西过危墙复转东，浅苔荒径送微风。沿溪弱柳参差绿，夹岸夭桃深浅红。

几片白云归远岫，数家茅舍傍牛宫。春来万物皆舒郁，惟我穷途不暂通。
送施居一之大浦驿丞绝句二首 其一
符锡（明代）

八千里路潮阳郡，大浦驿前江水流。时清莫讶炎荒远，年少争誇馆伴优。
柴关岭
史悠咸（清代）

长啸万仞冈，寒风战黄叶。不知所历高，苍莽入寒色。

山骨郁礧所，纷如怒猊截。巨瀑奋雷硠，石力拒而裂。

一山千万转，十步八九慑。藤臂或攫衣，石齿乱折屐。

𢥠魂步已却，试险足先蹑。徘徊一线中，欲骋不能捷。

巍巍螺负壳，旋旋蚁缘垤。寒萝下无路，踏石觅寸隙。

薄暮宿山家，合眸见馀碧。
送卢山客
韩上桂（明代）

十载论交怨路岐，片帆秋色使人悲。寻常斗酒勿云薄，曲屈寸心空自知。

西岭浮云番作态，北方多难欲何之。君行若到庐山上，为访鹿门随鹿麋。
寄题胡茂老枢密横山堂
孙觌（宋代）

古县水山国，万室蟠其中。环成千嶂合，并合不泉通。

我公擅一壑，曾云生荡胸。放神八极外，坐驾两腋风。

峨峨十二环，半出帘幕重。修眉画新就，一抹翠扫空。

欣对惬平生，似为悦已容。百金置酒地，窗户浮青红。

高陵拄笏见，采菊篱下逢。坡陀径千丈，横绝垂天雄。

日丽莺谷晚，沙喧燕泥融。悠然命巾车，往往载客从。

大句琢天巧，朱弦奏三终。溪山久寂寥，高辞擅无穷。

天王驾群英，长辔系九戎。安知横山下，一榻似老龙。

功名方鼎来，龟祥兆飞熊。勒石诵中兴，浯台两穹崇。

西州归谢傅，东海表太公。千年丁令威，骑鹤还故宫。
赞真觉像化姜布
释可湘（宋代）

吃德山恶辣，耐同参逼拶。荡除露布葛藤，直得水底火发。

阿剌剌，夫是之谓真觉菩萨。
西湖杂兴 其三
萧鸿吉（清代）

天风吹海涛，晴籁生林表。送我蹑云磴，高空极天杪。

气敛不敢肆，俯首瞰飞鸟。江帆片叶微，越山一螺小。

目送西南云，乡心几萦绕。
水调歌头（中秋）
姚述尧（宋代）

碧落暮云卷，玉宇静无尘。宝阶露滴仙掌，秋气正平分。冷浸银河清澈，光射珠躔明灭，素女拥冰轮。今夕桂华满，疑是别乾坤。

对清影，凌灏气，沃芳尊。凭高凝望，万里城阙尽铺银。偏照长门离恨，更揽西园诗思，何处不关情。此景年年好，莫惜醉归频。
绳翁初度
程公许（宋代）

男儿十六已非孩，心地迷云渐剔开。
虽复词章当藻绘，要从德性植根荄。
谦和孝友能无愧，富贵功名付傥来。
但愿时平早还蜀，田间伴我劚蒿莱。
会稽览古诗 其二 秦望山
华镇（宋代）

秦人两世尽东游，辇路曾临到上头。睫在眼前终不见，不知登望竟何求。
过段平章墓（平章即段功也）
冯诚（明代）

田横五百剑孤身，转眼关山半委尘。
白阙玉楼招客记，南滇彩委说诗人。
苍山夜黑云遮月，金马天寒鸟怨春。
共说平章迷绣幕，至今应乐水声频。
五穷吟
刘黻（宋代）

智学文交与命穷，瘴江风雨值衰翁。
昌黎送别劳三揖，何似檀栾一笑中。
治平璧老请赞
释妙伦（宋代）

似马无騌，似牛无角。
描摸出来，非常大错。
错错，万古一崖倚寥廓。
儋耳山
苏轼（宋代）

突兀隘空虚，他山总不如。君看道傍石，尽是补天馀。
吴门田家十咏 其二
毛珝（宋代）

竹罾两两夹河泥，近郭沟渠此最肥。载得满船归插种，胜如贾贩岭南归。
送唐仪部还琼州
谢榛（明代）

多病言归去，孤舟秪素琴。海天南尽处，燕阙北来心。

秋老下榕叶，沙寒鸣翠禽。赋成应有寄，惆怅岭云深。
同人社集以春郊盘马命题为赋是篇
忠廉（清代）

一鞭得意趁春晴，骥足腾骧出凤城。芳草路随新碧转，落花香凤软红轻。

风旋势恰弯弓合，雪尽途将纵辔行。欲试骅骝开道远，麴尘十里柳烟横。
拟古宫词（二首）
马汝骥（明代）

春夜鸣銮幸狭斜，黎园歌舞妓如花。
数声羯鼓催瑶月，一曲《凉州》驻绮霞。
和关彦远秋风吹我衣
晁补之（宋代）

海中群鱼化黄雀，林乌移巢避岁恶。
邺王城上秋风惊，昔时城中邺王第。
只今蔓草无人行，但见黄河咆哮奔碣石，
秋风吹滩起沙砾。翩翩动衣裳，
游子悲故乡。忽忆若耶溪头采薪郑巨君，
南风溪头晓，北风溪头昏。
一行作吏，此事便废。
梦中叶落，觉有归意。
归欤归欤，吾党成斐然。
君今生二毛，我亦非少年，
胡为车如鸡栖邺城里，朝风吹马鬃，
暮风吹马尾。与人三岁居，
如何连屋似千里。我则不狂，
曾谓吾狂。不吾知，
亦何伤，安能户三尺喙家一吭。
人亦有言，人各有志。
吞若云梦者八九，长剑耿介倚天外。
有如陈仲举，庭宇亦不治。
吾乃今知贵不若贱无忧，富不若贫无求。
负日之燠吾重裘，芹子之饫吾食牛。
心战故臞，得道故肥。
吾封侯，匹夫怀璧将谁尤。
归欤归欤，岂无扬雄宅一区。
舍前青山木扶疏，舍后流水有菰蒲。
今我不乐日月除，尺则不足寸有余。
七十二钻莫能免豫且，无所可用乃有百岁樗，
龚生竟夭天年非吾徒。
和梅花百咏诗 其三十九 烟梅
王夫之（明代）

一片芳情悄自拘，未分明处不模糊。凭谁洗涤幽香魄，为倩绵山缟臆乌。
步蟾宫•书姬人素领巾
彭孙遹（清代）

一泓香雪团金钏。卸仙铢、轻盈如剪。分明只是洛川人，送微波、如绡乍捲。

人间天上谁曾见。生受了、玉柔花软。情知薄福为伊消，拚不做、黑头王掾。
送汤子敬之宁都并柬王太守姜炼师
刘崧（元代）

此日闻君事远征，还从瑶岭上金精。百千万叠晚山出，三十六湾春水生。

龙去石潭黄竹暗，鸟啼仙洞菊花晴。定陪五马题诗去，凭报山人载酒行。
何夫人蕉阴小像重装题句四首 其二
夏孙桐（清代）

东郡趋庭七载馀，奉亲多暇日钞书。倾茶乐事成追忆，风雅闺中实起予。
水乐洞
喻良能（宋代）

近听千丝急，遥闻一磬清。
恐伤诗肺腑，不作断肠声。
汴堤柳
乐雷发（宋代）

万缕春风窣汴堤，锦帆何处柳空垂。
流莺应有儿孙在，问著隋朝总不知。
甲子初夏复开北户
张嵲（宋代）

已向魏塘经四白，又开北户纳凉颸。
只应长作窗中客，会见蓬莱清浅时。
送胡绢庵郡丞赴秦中 其一
释今无（明代）

黄河策马到潼关，却似梅花岭外还。一县政成留姓字，千秋交谊重人间。

临岐道路迎红叶，济世风云起白山。西岳芙蓉多秘迹，好从方士授金丹。
七夕二首
李覯（宋代）

一年一度暂和谐。幽闭生心亦可猜。
莫道乘槎无径路，支机曾属客星来。
六言赠鹤林山长老二首 其一
孙觌（宋代）

玄豹文章雾沐，老龙头角泥蟠。莫恨青苔蹋破，要令红柿分残。
南海
萧显（明代）

入夜潮声十里闻，气连霄汉自氤氲。舟航吴越长风便，襟带幽氤孔道分。

蛟在室中吞怪物，蜃成楼处见妖氛。有时三岛开晴霁，彷佛群仙拥绛云。
为王同知题夏太卿万竿烟雨图
郑文康（明代）

容台仙老岁寒姿，惯写潇湘玉万枝。近水烟梢微有影，隔江雨万远含滋。

鸟声多在黄陵庙，草色遥连屈子祠。别驾退公来看画，为君重咏五紽诗。
明妃曲四首
储光羲（唐代）

西行陇上泣胡天，南向云中指渭川。

毳幕夜来时宛转，何由得似汉王边。

胡王知妾不胜悲，乐府皆传汉国辞。

朝来马上箜篌引，稍似宫中闲夜时。

日暮惊沙乱雪飞，傍人相劝易罗衣。

强来前殿看歌舞，共待单于夜猎归。

彩骑双双引宝车，羌笛两两奏胡笳。

若为别得横桥路，莫隐宫中玉树花。
览吴江景兼连阻风雪计登陆有期呈友竹
饶与龄（明代）

桑田万顷平如砥，四望天光接水光。帆影乘风野里见，钟声带雨柳梢扬。

途因远涉愁萦抱，梦挟悠思句易忘。舟底赖君赓咏好，昂霄比翼在丹阳。
戏洪丞
邓肃（宋代）

万里归来云水乡，逢春得酒且彷徨。
好贤谁似双松吏，使我时终一石狂。
忽与高唐来鼠目，却令朱户锁梅妆。
先生取瑟吾知己，安得从今不举觞。
代意
刘筠（宋代）

华池阿阁不相容，浊水清尘恨莫穷。
明月自新班女扇，行云无柰楚王风。
乳莺啼晓销兰炷，媚蝶伤春失蕙丛。
纵使多才如子建，祇能援笔赋惊鸿。
明熹宗小斧
周劼（清代）

委鬼当头政令弛，太阿之柄倒持矣。何事君王执斧柯，竞传儿戏深宫里。

金字煌煌斧背镌，龙飞岁月明天启。九重宴坐一事无，镇日摩挲此奇技。

惜把铦锋误指挥，不斩貂珰斩正士。庙堂钟虡叹销沈，内殿旋闻斧声起。

从来淫巧荡君心，无愁岂是真天子。此铁何人铸六州，大错几将神器徒。
段居士粟庵
王庭圭（宋代）

若人胸臆著万卷，始信此庵藏大千。维摩室中坐狮子，莲花须上集人天。

十方国士从坐起，聚此一粒空中圆。尔时宝刹现毫端，跳出云门向上关。

痴儿正抱古公案，对面不纳须弥山。便向粟中寻世界，含元殿里觅长安。
访梅
王镃（宋代）

月冷碧云笼野水，棱棱瘦耸吟肩起。
一天寒气湿衣裳，人在石桥香影里。
小儿何所爱 其二
解缙（明代）

人道日在天，我道日在心。不省鸡鸣时，泠然钟磬音。
柳树汇
张侃（宋代）

望望孤城绿树根，平沙连屋草连云。夕阳坡上人牛小，耕出羌王古印文。
苦菜二首 其二
黄正色（明代）

盘餐落落对瓜畦，杜撰人间苦荬齑。嫩绿浮羹莼让滑，微酸入口舌应迷。

野人生计谁云薄，藿食家风未是低。为报青蝇莫相点，欲随芹曝献金闺。
出蜀十九年故交零落
陆游（宋代）

西游邂逅得诸君，落笔千言酒百分。
聚散亦知元有数，死生岂料不相闻！平羌空忆吟江月，小益何由度栈云？一事与君聊自慰，儿曹或可付斯文。
绮罗香·障暑稠阴
陈著（宋代）

障暑稠阴，梳凉细缕，□□□□□□。露腋玲珑，多少闹中幽趣。断又续、可是无情，□相送、短长亭路。记春风、曾著莺啼，便娇那得袅如许。知音人自暗省，凝睇青云影里，黄昏犹伫。一部笙?，消得翠腰供舞。堪对景、翻入新妆，鬓影低、衬教眉妩。试回头、旧日章台，怕听声咽处。
月蚀诗效玉川子作
韩愈（唐代）

元和庚寅斗插子，月十四日三更中。森森万木夜僵立，
寒气屃奰顽无风。月形如白盘，完完上天东。
忽然有物来啖之，不知是何虫。如何至神物，遭此狼狈凶。
星如撒沙出，攒集争强雄。油灯不照席，
是夕吐焰如长虹。玉川子，涕泗下，中庭独行。
念此日月者，为天之眼睛。此犹不自保，吾道何由行。
尝闻古老言，疑是虾蟆精。径圆千里纳女腹，
何处养女百丑形。杷沙脚手钝，谁使女解缘青冥。
黄帝有四目，帝舜重其明。今天只两目，何故许食使偏盲。
尧呼大水浸十日，不惜万国赤子鱼头生。女于此时若食日，
虽食八九无嚵名。赤龙黑鸟烧口热，
翎鬣倒侧相搪撑。婪酣大肚遭一饱，饥肠彻死无由鸣。
后时食月罪当死，天罗磕匝何处逃汝刑。
玉川子立于庭而言曰：地行贱臣仝，再拜敢告上天公。
臣有一寸刃，可刳凶蟆肠。无梯可上天，天阶无由有臣踪。
寄笺东南风，天门西北祈风通。丁宁附耳莫漏泄，
薄命正值飞廉慵。东方青色龙，牙角何呀呀。从官百馀座，
嚼啜烦官家。月蚀汝不知，安用为龙窟天河。赤鸟司南方，
尾秃翅觰沙。月蚀于汝头，汝口开呀呀。虾蟆掠汝两吻过,
忍学省事不以汝觜啄虾蟆。於菟蹲于西，旗旄卫毵ó。
既从白帝祠，又食于蜡礼有加。忍令月被恶物食，
枉于汝口插齿牙。乌龟怯奸，怕寒缩颈，以壳自遮。
终令夸蛾抉汝出，卜师烧锥钻灼满板如星罗。此外内外官，
琐细不足科。臣请悉扫除，慎勿许语令啾哗。
并光全耀归我月，盲眼镜净无纤瑕。弊蛙拘送主府官，
帝箸下腹尝其皤。依前使兔操杵臼，玉阶桂树闲婆娑。
姮娥还宫室，太阳有室家。天虽高，耳属地。感臣赤心，
使臣知意。虽无明言，潜喻厥旨。有气有形，皆吾赤子。
虽忿大伤，忍杀孩稚。还汝月明，安行于次。尽释众罪，
以蛙磔死。
寄兴
林希逸（宋代）

少时攻苦已成翁，学似无功亦有功。身外事皆随顺去，人间念已扫除空。

痴儿莫指第二月，快士休誇九万风。世界虽然许空阔，等閒分付酒杯中。
对雨
朱熹（宋代）

虚堂一游瞩，骤雨满空至。的皪散方塘，冥濛结云气。

势逐风威乱，望穷山景翳。烟霭集林端，苍茫欲无际。

凉气袭轻裾，炎氛起秋思。对此景凄凄，还增冲澹意。
吴宫子夜四时歌
胡奎（元代）

御柳袅金丝，宫莺拂柘衣。帘阴随日转，漏点出花迟。

雨过太湖上，芙蓉水殿开。綵舟邀月上，玉盌送冰来。

玉宇夜沈沈，天河似海深。下阶齐拜月，纤手学穿针。

城上七星低，宫鸦绕树啼。朔风吹不入，自有辟寒犀。

美人歌竹枝，胡蝶傍花飞。白日东窗静，金刀剪苧衣。

雨过湖波绿，荷花水殿开。隔花人似玉，船上买冰来。

秋风昨夜起，吹月到房栊。梦入关山去，江枫树树红。

一尺街头雪，朝来没马蹄。狐裘不觉煖，更有辟寒犀。
郡事多冗命绳翁拉彦翔则明德素游赵园彦翔归
程公许（宋代）

世溷溷争捷径，发种种不胜簪。
款门恰来石友，倚槛同观玉岑。
答姚复庄燮《送潘君之安徽作宰》诗 其一
潘德舆（清代）

双双玉佩朝丹阙，窅窅仙桥断綵虹。但喜两心如海月，千秋万岁挂天东。
秋夜
俞桂（宋代）

月华如水净无尘，千里相思总一心。
络纬篱边吟不彻，做成秋意十分深。
渡江云 江南忆同云臣和蘧庵先生韵
陈维崧（清代）

江豚翻碧浪，凭高极望，折戟半沈沙。鸡笼山下路，记得凤城，数十万人家。

貂禅掩映，钟山翠、叠鼓鸣笳。更参差、青溪红板，从古说繁华。

堪嗟。齐台梁苑，残月微风，剩颓墙败瓦。祇苍凉、半林枫槲，四壁龙蛇。

几番夜向寒潮泊，空城下、浪打蒹葭。青衫湿，隔船同诉天涯。
登黄龙峰
王奕（元代）

黄龙峰顶接天高，下视尘寰走蝟毛。
坤野未能休血战，鼎湖谁复恋乌号。
一杯彭蠡空浮泪，万里长江漫激涛。
安得驾虬鞭霹雳，涨翻溟渤洗腥臊。
呈楚南僧
华岳（宋代）

刚肠未肯报平安，拟把功名一担担。
方向杏坛逃败北，却子莲社得和南。
香同世事炎还冷，茶类人情苦始甘。
大抵久长同佛法，此心何处不瞿昙。
游南华寺
黄鳌（明代）

黄梅一夕蚤传灯，宝刹宏开上乘僧。明镜非台心月峭，风幡不动法云澄。

芳溪暝涨群猿渡，古树阴秾独鹤升。安得霞踪如尚子，閒从竹径漫支藤。
登越王楼
唐庚（宋代）

左绵城北长安道，马足翻翻人自老。越王高楼藏道边，道上行人不迷到。

楼前西日堕江红，一见如逢邻舍翁。向来何处识面目，应在少陵诗句中。
送夔师杨校书解印还乡二首
项安世（宋代）

清秋丹凤不蓬莱，惊倒瞿唐滟滪堆。
监国入堂催议事，相公开滪梦翘材。
未甘直上青云上，更欲斜飞锦水回。
一片芦帆楚江岸，新春蓑笠候高栀。
次韵高秘书
苏泂（宋代）

高郎水江汉，波浪所从出。
读书识大体，于世无弃物。
谁欤戒盈满，视彼欹器侧。
如君执谦柄，我不能万一。
群公石渠上，天子正侧席。
翻然侍亲归，袍茜发黑漆。
老仙顾之笑，吾与子居越。
人生屈伸肘，犹动静语默。
非无鹤乘轩，亦有骥在枥。
忠当尽臣节，孝则共子职。
煌煌周孔意，千古照简册。
吾侪负君亲，但守不黔突。
送曾耆英持胡端殿书谒张袁州四首
赵蕃（宋代）

是家风节在峨岷，仍见诸孙文字贫。
闻道江南有蜀士，不辞奔走犯萧晨。
杂诗 其四
冯誉骥（清代）

悠悠芳泽兰，猗猗修竹林。湛湛青天月，泠泠绿绮琴。

皎皎红妆女，寂寂无知音。良人远从役，惜别泪沾襟。

寂寞余空床，徘徊弄锦衾。欢乐苦夜促，离别怨宵沈。

飞鸟翔树间，索群动孤吟。愿托一片影，明此千里心。
次答大参区几蘧先生
陈邦彦（明代）

不道狂胡俄犯阙，浪传繻葛亦能军。中原半已成鱼烂，草野宁当恋鹿群。

燕蓟攀髯愁祲孛，秦淮扈跸盛风云。安危此日资元老，蚤应蒲车翼圣君。
闻杜鹃二首
雍陶（唐代）

碧竿微露月玲珑，谢豹伤心独叫风。

高处已应闻滴血，山榴一夜几枝红。

蜀客春城闻蜀鸟，思归声引未归心。

却知夜夜愁相似，尔正啼时我正吟。
八声甘州（题维扬摘星楼）
王奕（元代）

问苍天、苍天阒无言，浩歌摘星楼。这茫茫禹踪，南来第一，是古扬州。当日双龙未渡，风月一家秋。中分胡越后，横断江流。

□百年间春梦，笑槐柯蚁穴。多少王侯。谩平山堂里，棋局几边筹。是谁教；海干仙去，天地付浮沤。书生老，对琼花一笑，白发苍洲。
余秋责余不归责之诚是也余非敢忘乡井而答以诗
曾由基（宋代）

兔狡应多穴，狐妖解首丘。一巢鸠样拙，何计老菟裘。
次韵答元素（并引）
苏轼（宋代）

余旧有赠元素〔词〕云天涯同是伤流落，元素以为今日之同兆，且悲当时六客之存亡。
六客盖张子野、刘孝叔、陈令举、李公择及元素与余也。
不愁春尽絮随风，但喜丹砂入颊红。
流落天涯同有谶，摩挲金狄会当同。
蘧蘧未必都非梦，了了方知不落空。
莫把存亡悲六客，已将地狱等天宫。
和张菊存寄诗二首
卫宗武（宋代）

江湖诗价满，竞说弟兄难。
才压曹刘短，气凌郊岛寒。
骚坛新领袖，上国旧衣冠。
未见诗先得，今人作古看。
赵园饮三首
陈造（宋代）

酒边容角少年狂，扶路归来兴未央。
羡杀雄蜂雌蛱蝶，月膏烟腻宿花房。
人日雪
陆游（宋代）

病卧江村不厌深，貂裘无奈晓寒侵。
非贤那畏蛇年至？多难却愁人日阴。
嫋嫋孤云生翠壁，霏霏急雪洒青林。
一盂饭罢无余事，坐看生台下冻禽。
题龚翠岩中山出游图
白珽（元代）

何处张弧鬼一车，中山曾见夜蒐图。
纷纷眼底朱成碧，后乘钟家有此姝。
观宋中道家藏书画
蔡襄（宋代）

宣献业文学，尝作调羹盐。
藏书百千帙，传世惟清廉。
东堂得春和，花卉晨露沾。
之君延宾从，当昼褰珠帘。
朱函青锦囊，宝轴红牙签。
大令至欧褚，屈玉联鉤钤。
草行战骑合，楷正中军严。
水墨固昏淡，骨气犹深潜。
江田亦名手，农野兴锄镰。
桑麻归女喜，馌饷儿童觇。
列女自幽閒，明眸咽颈纤。
昔人何遥遥，意会相披瞻。
南曹古貌醒，博士新诗炎。
持杯屡属我，谓我毫锥铦。
煤妪浮醉细，研流泣秋蟾。
放洒云雷起，取余风浪恬。
鄙艺岂足多，诧语谁能兼。
因思左宣献，载檄陪车幨。
辱公知遇厚，表里曾无嫌。
间复请笔法，指病如投砭。
今朝观故物，惜已悲惭兼。
层丘恩德重，素发年华添。
不能枉尺寻，况乃事飞箝。
壮心久已衰，奇尚顾未厌。
幸公有令子，辞源横江灊。
剧饮以自慰，后庆其人占。
凤泉别墅
李柏（清代）

斗室无尘竹径幽，柴扉画夜掩寒流。日沈涧底鱼窥镜，月上松梢鹤踏钩。

才薄羞陈《三礼赋》，家贫难买五湖舟。乘闲且看南飞鸟，归宿层峰最上头。
别崇岗宗侯
葛昕（明代）

偶持使节过中州，帝子相看意气投。德誉不殊河献侣，诗才堪作杜陵俦。

草堂醉我青春宴，郊舍怜君信宿留。携手高台极目处，神京海甸总悠悠。
林德九国录作冰玉寮来索赋因寄五字
韩淲（宋代）

仇池苏仙语，发挥我孤山。孤山有何佳，林逋庐其间。

风高气化有，庸贩亦班班。是荣人爵欤，百世不可攀。

沉冥惬幽性，道胜无戚颜。至今西湖西，眇弥尚沧湾。

谁夫仕吴京，敛焉心肯閒。吟讽彼一诗，静视触与蛮。

斋房如僧寮，热客自尘寰。出处贵君子，安时谅非艰。
重到东斋二首
项安世（宋代）

人生底事非前定，我与东斋似有缘。
别去风光只如昨，重来花木已经年。
曾将问答趋参席，愧把才名据郑氈。
却忆西堂旧诗友，几番风雨对床眠。
句
石延年（宋代）

多少楼台好风月，乐声香气更无空。
履儿北上屡月未决有不忍远离之意口号速之
区越（明代）

南陌千箱卜雨耕，东门五色又瓜生。丈夫重有清时望，世路还从直道行。

数仞宫墙非恶地，两斋弦诵是能声。扁舟五两催行色，莫更前溪尽日横。
简寄郑将使
曾丰（宋代）

经史旧家风，薰陶磊块胸。
书堪干乙夜，学未辍三冬。
豹略得无用，虎头能不封。
汉勋留我颂，相许细形容。
玄珠歌 其二十一
张果（唐代）

安闲日夜不曾奔，里有玄珠开一门。荡尽尘劳分日月，直交至宝入昆崙。
柳初新 本意，和丁飞涛韵
董元恺（清代）

柔条欲挽春光住。嫩绿半含半吐。捼蓝漱水，轻黄弄色，染就满溪花雾。

十五盈盈楚楚。最销魂、章台初去。多少莺歌燕语。

织春愁、万丝千缕。愁眉乍展，纤腰学舞，怎禁得、欺烟困雨。

好向妆台共倚，任东风、一帘香絮。
联芳词三首 其二 迎春乐
王行（元代）

裁霞剪雪芳枝艳。正微醉、潮丹脸。露华浓、洗净残烟染。

更不用、脸妆点。

碎锦秾香空复念。临晓镜、碧波微滟。无那似娇娆，算只有，春能占。
以冰衡玉壶悬清秋分韵得壶字
顾瑛（元代）

郑玄于鹄本清好，况有名僧似仲殊。濠上鱼肥应受钓，厨中酒熟莫教酤。

雨花落座成金粟，秋露凝寒贮玉壶。更向飞楼赌棋槊，香囊留得未全输。
五哀诗 晁大夫
司马光（宋代）

人主恩犹盛，谗夫弄舌端。旋闻就斧质，不得解衣冠。

反贼齿才冷，谋臣心尽寒。晁宗噍类尽，汉室泰山安。
赠杜省元
白玉蟾（宋代）

海外三山一洞天，金楼玉室有神仙。
南柯国里柯岩叟，白马江边马自然。
鲸脯味甘供老广，黄麻饭熟饲彭铿。
金丹炼就炉无火，桃再开花经几年。
发成都三首
刘望之（宋代）

落拓平生载酒行，如今憔悴鬓丝生。
无金得买青楼笑，空负闲愁出锦城。
偈颂一百零二首 其八十一
释绍昙（宋代）

十二峰前块石头，雨洗风磨净无染。苔衣剥落耿光寒，因甚诸人觑不见。

覤得见，丈六金身，时时出现。
山水友馀辞 甜椎
王质（宋代）

花成穗，子成毬，雅相似，终非俦。茅栗低坡尾，旋栗高冈头。

甜椎，甜椎，秋后秋树倚斜晖，苦者掷与看牛儿。
破虏凯歌二十四首
周麟之（宋代）

似闻虏帐启行初，尽拥青毡入故都。
便好乘机收赤县，长缨更缚北单于。
次放翁梅花韵
丘葵（宋代）

冰崖雪谷物未芽，造物破荒开此花。
神全形枯近有道，意庄正色知无邪。
高坚正要饱忧患，放弃何遽愁荒遐。
移根上宛亦早计，竹篱茅舍真吾家。
平生自嫌亦自许，妙处可识不可夸。
金樽翠杓未免俗，篝灯为试江南茶。
千秋岭上
晁补之（宋代）

永日倦高跻，盘回四望迷。
松根危抱石，岭路曲随溪。
马腹飞云薄，山腰过雨低。
阴崖不可度，谁此构长梯。
木兰花慢·二分春是雨
张炎（宋代）

二分春是雨，采香径、绿阴铺。正私语晴蛙，于飞晚燕，闲掩纹疏。私光惯欺病酒，问杨花、过了有花无。啼鴂初闻院宇，钓船犹系菰蒲。林逋。树老山孤。浑忘却、隐西湖。叹扇底歌残，蕉间梦醒，难寄中吴。秋痕尚悬鬓影，见莼丝、依旧也思鲈。黏壁蜗涎几许，清风只在樵渔。
夜坐看搊筝
王諲（唐代）

调筝夜坐灯光里，却挂罗帷露纤指。朱弦一一声不同，

玉柱连连影相似。不知何处学新声，曲曲弹来未睹名。

应是石家金谷里，流传未满洛阳城。
汪中丞戚都督道服访余小祇园即事 其二
王世贞（明代）

君将双衲籋芙蓉，予指孤云伴碧松。解道栖楣俱怖鸽，那知托钵有乖龙。
任价玉馆东园十题 觉庵
释德洪（宋代）

念起则为凡，觉之则为圣。人言此为觉，此觉未真正。

但了一切空，圣凡皆幻影。宴坐不言中，心波如古井。
题云馆二星集后
朱弁（宋代）

绝域山川饱所经，客蓬岁晚任飘零。词源未得窥三峡，使节何容比二星。

萝茑施松惭弱质，蒹葭倚玉怪殊形。齐名李杜吾安敢，千载公言有汗青。
怀素千文帖赞
岳珂（宋代）

鹍鹏徙海，龙蛇起陆。
思妙天随，神钟鬼哭。
垂露在手，非烟眩目。
锦绂琼机，光我韫椟。
【越调】斗鹌鹑_咏小卿释卷
周文质（元代）

咏小卿
释卷挑灯，攀今览古；妒日嫌风，埋云怨雨。因观金斗遗文，故造绿窗新语。自忖度，有窨腹，好做得是也有钞茶商，好行得差也能文士夫。
【紫花儿】苏娘娘本贪也欲也，冯员外既与之求之，双解元怎羡乎嗟呼？但常见酬歌买笑，谁再睹沾酒当垆。哎！青蚨，压碎那茶药琴棋笔砚书。今日小生做个盟甫，改正那村纣的冯魁，疏驳那俊雅的通叔。
【小桃红】当时去底遇娇姝，嫩蕊曾分付，便合根尽掘去。自情疏，直教他连愁嫁作商人妇。刬的进功名仕途，直赶到风波深处，双渐你可甚"君子断其初"？
【金蕉叶】微雨洗丹枫秀谷。薄雾锁白蘋断浒；零露湿苍苔浅渚，明月冷黄芦远浦。
【调笑令】那其间美女，搂着村夫，怎做得贤愚不并居？便休题书中有女颜如玉，偏那双通叔不者也之乎？他也曾悬头刺股将经史读，他几曾寻得个落雁沉鱼？
【秃厮儿】双渐正瑶琴自抚，冯魁正红袖双扶。双渐正弹成满江肠断曲，冯魁正倒金壶，饮芳醑。
【圣药王】双渐正眉不疏，冯魁正兴未足。双渐正闷随江水恨吞吴，冯魁正乐有余。双渐正愁怎除，冯魁正写成今世不休书。双渐正嫌杀影儿孤。
【屋】寻思两个闲人物，判风月才人记取：将俊名儿双渐行且权除，把俏字儿冯魁行暂时与。
苦别
张安石（唐代）

向前不信别离苦，而今自到别离处。

两行粉泪红阑干，一朵芙蕖带残露。
習家池旧临官路今路改而东池半入驿吏引自桑
项安世（宋代）

步入荒林问習家，江吞古岸入平沙。
枯池旧岁犹生藕，病柳新年尚著芽。
草上醉人眠未醒，桑间游女笑相遮。
东风倦客生情性，儜立残阳看落花。
上水遣怀
杜甫（唐代）

我衰太平时，身病戎马后。蹭蹬多拙为，安得不皓首。

驱驰四海多，童稚日糊口。但遇新少年，少逢旧亲友。

低颜下色地，故人知善诱。后生血气豪，举动见老丑。

穷迫挫曩怀，常如中风走。一纪出西蜀，于今向南斗。

孤舟乱春华，暮齿依蒲柳。冥冥九疑葬，圣者骨亦朽。

蹉跎陶唐人，鞭挞日月久。中间屈贾辈，谗毁竟自取。

郁没二悲魂，萧条犹在否。崷崒清湘石，逆行杂林薮。

篙工密逞巧，气若酣杯酒。歌讴互激远，回斡明受授。

善知应触类，各藉颖脱手。古来经济才，何事独罕有。

苍苍众色晚，熊挂玄蛇吼。黄罴在树颠，正为群虎守。

羸骸将何适，履险颜益厚。庶与达者论，吞声混瑕垢。
苏武慢 雪
辛弃疾（宋代）

帐暖金丝，杯乾云液，战退夜□飂飘。障泥系马，扫路迎宾，先借落花春色。

歌竹传觞，探梅得句，人在玉楼琼室。唤吴姬学舞，风流轻转，弄娇无力。

尘世换、老尽青山，铺成明月，瑞物已深三尺。丰登意绪，婉娩光阴，都作暮寒堆积。

回首驱羊旧节，入蔡奇兵，等闲陈迹。总无如现在，尊前一笑，坐中赢得。
荅寄俞仲蔚兼呈元美时不果枉因有末句
李攀龙（明代）

浊酒新开绿绮鸣，白云湖上掩柴荆。兴来陶令还辞社，老去庞公不入城。

一疏中原高病色，千秋吾党见诗名。故人径作书相别，握手看君负此生。
山居十首 其三
薛嵎（宋代）

名利能移人，智者为之愚。历观古英雄，鲜或全其躯。

幸逃世网牵，园绮真吾徒。勿令千载下，叹惜斯人无。
送李性夫赴召时李以端午采药后行
黎廷瑞（宋代）

蜃沉海底气升霏，消得皇皇四牡驰。
此去玉堂成故事，未应金马待多时。
愿储救世三年艾，更采销兵万岁芝。
特报明时端不负，古今良相即良医。
念奴娇 送子万弟携五弟之睢阳并令二弟三弟四弟同和他日一展齐纨便成聚首也
陈维崧（清代）

悲哉秋也，况登山临水，黯然欲别。千里长江流夜月，万里长城空阔。

白板船开，青枫树老，极目徒悲切。君归梁苑，汉家何限陵阙。

畴昔让枣推梨，谢家兄弟，才气人争说。一夜西风吹苍莽，吹散封胡遏末。

兄作楚囚，弟成秦赘，枕上鹃啼血。阿龙超甚，教他长诵明发。
八月二十日晚凉可喜秋思浩然乘兴独游至崇宁寺谒须上人表以
赵鼎臣（宋代）

秋风日已佳，今我何不乐。出门念所之，兴至不待约。

言乘独往愿，偶信登山脚。道人心似灰，白首无住著。

经旬不下堂，为我蹑芒屩。茶瓶既徐进，涧水亦屡酌。

谈从青山远，思与孤云薄。俯观市上人，扰扰何纷泊。

向来簿领中，岂复知寥廓。两侯天下士，皎若云间鹤。

肯作哙等伍，此意真不恶。少年悦纷华，寒士守寂寞。

譬如冰与炭，志亦言其各。请为东土游，一继支许作。
绝句
方丰之（宋代）

舍人早定江西派，句法须将活处参。参取陵阳正法眼，寒花承露落毵毵。
梅 其十
释行海（宋代）

冷澹孤芳雪里春，园林风景一番新。可怜花与头俱白，岂晚相看似故人。
偶书
杨简（宋代）

自古挑才扬，暨汉多书木。
才木虽不同，一音贯吴蜀。
大道无异同，奚庸析耳目。
千载觉者几，迩来帝锡福。
所知余百人，宗祖慈湖麓。
天地吾施生，四时吾继续。
日月吾光明，变化吾机轴。
夫人同此机，宇内皆吾族。
惟日用不知，被褐而怀玉。
礼三百三千，是谁不备足。
父母谁不爱，弟幼谁不育。
事上谁不敬，对宾谁不肃。
步步在杏坛，句句香芬馥。
群峰穿白云，碧流响松谷。
谆谆帝诲我，敢不拱承嘱。
夙兴笔此诗，既复从首读。
此读人不闻，惟有庭前菊。
上元被差监酤妙觉书呈文叔二首 其一
周行己（宋代）

密雪沾游幕，馀寒犯酒茵。坐招群客饮，愁是独醒人。

事业惭知己，衣冠愧此身。吾生自有分，休问紫姑神。
次唐卿九日
程洵（宋代）

无钱薄酒自难赊，笑解尘衣到酒家。只欠道人殷七七，鹤林重发杜鹃花。
岑公洞
洪咨夔（宋代）

洞从开辟有，翁独擅真清。
磴古苍苔涩，岩空细溜明。
谁刊新即事，尽剔旧题名。
太息今犹古，江山不世情。
偈颂十八首
释如净（宋代）

莫谤瞿昙今日生，插天山岳势峥嵘。
一番雨洗添狼藉，万古风烟恨不平。
谒金门·春雨足
韦庄（唐代）

春雨足，染就一溪新绿。柳外飞来双羽玉，弄晴相对浴。
楼外翠帘高轴，倚遍阑干几曲。云淡水平烟树簇，寸心千里目。
题杨补凡悬萝钓渚图卷
郑孝胥（清代）

悬萝水石斗清奇，长遣山樵羡钓师。何目扁舟落吾手，一溪风雨看离披。
同黄参军登巾子山二首 其一
顾璘（明代）

上客牵萝到石门，老僧分涧引瓠尊。青山万点浮东海，落日凭阑望不昏。
侧犯
袁去华（宋代）

篆销馀馥，烛堆残蜡房栊晓。寒峭。看杏脸羞红、尚娇小。

游蜂静院落，绿水摇池沼。闲绕。翠树底、支颐听啼鸟。

愁风怕雨，弹指春光了。音信杳。最堪恨、归雁过多少。

困倚孤眠，昼长人悄。睡起依然，半窗残照。
晨兴
陆游（宋代）

未旦鸡三号，将旦鹅群鸣；湖陂地旷快，颇乐闻此声。
回首宦游日，铃索搅五更，未言簿书劳，谗谤随日生。
一饥百忧散，洒然怀抱清。
雨後初得荠，晨庖有珍烹，岂不念加糁，侈汰恐易萌。
且当读古书，至味敌大羹。
牛渚山观大江
吴龙翰（宋代）

巨灵劈破苍山石，鞭起九龙入空碧。
山分两半合不成，夹住长江数千尺。
九道惊湍相击撞，雷声怒发谁敢当。
神蛟出没不可数，往往杀气摩穹苍。
呜呼蜀道行且难，剑门险似铁门关。
一夫可敌万夫勇，大开栈道通殽函。
固知长江当城壁，立此天堑限南北。
东南王气无穷年，此江未必成桑田。
君不见敌兵百万连艨艟，雄师出斗一扫空。
书生不能长钥与大剑，只坐帷幄收奇功。
句
佚名（宋代）

文章却似呼延赞，风貌全同富相公。
读陈平传
晃冲之（宋代）

刘郎白首尚多疑，百战功臣迹转危。
致使文成谢封邑，未如还荐魏无知。
从同州刺史改授太子少傅分司
白居易（唐代）

承华东署三分务，履道西池七过春。歌酒优游聊卒岁，

园林萧过可终身。留侯爵秩诚虚贵，疏受生涯未苦贫。

月俸百千官二品，朝廷雇我作闲人。
慈氏院假山
梅尧臣（宋代）

风涛舂断越山骨，聚集奇险成千峰。
碧瓮为潭立涎石，直疑岩底藏蛟龙。
和李府清园陈别驾归田咏六首录三首 其一
张天赋（明代）

云歛长空月转闾，衡门如水梦安舒。边防猷壮周天老，竹马风高□□□。

塞草可怜春捲绿，花村不见吏催租。江莼一旦兴归思，八邑号留动念无。
次韵同舒天用和元侯三绝 其二
周紫芝（宋代）

乱离灯火不成春，月下归时有几人。我老尚堪陪一笑，世间无似此闲身。
咏史
谢兰生（清代）

我生三十年，曾读汉魏史。我读汉魏史，仰止习凿齿。

谓魏为正汉，蜀乃以寇视。茫茫数百载，谁复能议此。

赖公发聋聩，大声震里耳。独帝汉昭烈，分别冠与履。

天道以不丧，人心以不死。煌煌良史才，下启紫阳子。
题渭亭
王建（唐代）

云开远水傍秋天，沙岸蒲帆隔野烟。

一片蔡州青草色，日西铺在古台边。
梅花百咏和冯学士海粟作 其六
明本（元代）

眼花落井眩双神，雪步迢迢见欲真。澹墨画图横玉影，黄昏庭院倚阑人。

唾绒犹认窗间迹，啼粉空馀镜面尘。消得黄金铸成屋，年年雪里贮芳春。
和黄先卿即事五首
王炎（宋代）

生理今何似，丰年亦屡空。
有愁催发白，无药驻颜红。
归计何时决，诗家乃尔穷。
悲风吹千军。
满江红 题徐湘浦世叔乐耕图
熊琏（清代）

避却尘嚣，天付与、烟霞清福。消遣是、轻衫蒲褐，闲怀远瞩。

雨后秧针临水插，阴深夏木环溪绿。把吟鞭、挥向晚凉时，闲驱犊。

宦梦醒，世情熟。云隐岫，书藏塾。爱渊明千载，清风遥续。

高唱新词谁与和，月中便好吹横竹。听飞泉、滚滚秸槔声，如敲玉。
蒋帝庙
曾极（宋代）

白马千年系庙门，炉烟浮动衮龙昏。
阖棺谩说荣枯定，青骨犹当履至尊。
崇仁县与思禹闲游小寺啜茶闻棋
释德洪（宋代）

平生阅世等虚舟，临汝重来又少留。携弟来逃三伏暑，入门拾得一轩秋。

隔墙昼永闻棋响，阴屋凉生见树幽。又值能诗王主簿，饭馀春露啜深瓯。
寄天倪子
徐世隆（金朝）

父居郓府有牛膝，子倅泰山无鹿茸。寄与天倪怜老病，足痿手战更头风。
山居引泉
赵湘（宋代）

自引灵泉胜取冰，入云穷穴始因僧。
閒疏咽处秋无际，静听时来月有层。
乍觉疏林多爽气，渐疑幽石减寒棱。
雨余终夜西风起，流过吟窗溅著灯。
杪秋夕吟怀寄宋维先辈
李中（五代）

江岛穷秋木叶稀，月高何处捣寒衣。

苦嗟不见登龙客，此夜悠悠一梦飞。
闻杜鹃
王炎（宋代）

稻秧出水绿初齐，忆在田间把一犁。留滞天涯归未得，杜鹃何苦向人啼。
挽度宗
王义山（宋代）

道隆兼德厚，民庶乐难名。
宫合府中一，身修天下平。
有条皆快活，无事不清明。
长乐天将晚，如闻问寝声。
政黄牛赞
释智朋（宋代）

江海归来知几年，却从牛背看风烟。
十成一转倒跟语，万象终难举得全。
为林执中赋茂林十咏 其九 松菊流芳
王恭（明代）

琴边霜菊袭人芳，鸟外寒松落幔凉。若道丘园心赏薄，渊明何事忆柴桑。
新晴
钱时（宋代）

宿云穿日薄，商略作新晴。
燕子先期社，海棠今日春。
溪山双白鬓，天地一闲身。
无语东风裹，飞花乱扑人。
绍隆院池上五首 其二
韩维（宋代）

蜻蜓漆墨蝶金黄，上下波间有底忙。不及柳阴双白鹭，终朝伴我立溪傍。
依韵和郑中立秘丞将替写怀
强至（宋代）

宰邑优游不足为，传家事业复能持。
政兼子产那专惠，学近康能最爱诗。
百里耕桑增日课，三年闾井见风移。
襟怀洒落恬荣进，清节从来畏众知。
秋日燕邸咏怀十诗各系以题 其十 元化
郭之奇（明代）

元化亦多年，圣愚相介佋。天地未及区，冯生交杂嬲。

不有持运未，愦愦失昏晓。万欲雕至精，一事谁能了。

羲皇遂巳徂，虞夏遂已邈。治忽不关民，所关民寿夭。

大乱蛮夷猾，次则奸贼扰。春秋称近古，荆戎亦纷缭。

千年汉及宋，纯化未全肇。其馀闰统分，寄权皆浅少。

君雄相啖食，异类居中矫。风云无气色，江河同滔淼。

大哉开天主，方将日月皎。历历数乾坤，独此圣功表。

绳绳及今日，咸若偕鱼鸟。纤鳞仰波馀，弱翮随飙杪。

寤寐慰升沉，歌风庶可绍。
无题二首 其二
吕本中（宋代）

入秋多病浑无酒，学道无成却读书。莫谓穷居便寂寞，天凉犹枉故人车。
四月二十一日闻蝉
弘历（清代）

庭柳阴阴绿丝重，柳下风莎翠波送。肯将游览遣几馀，案头卷帙资洛诵。

何来嘒嘒一声蝉，高枝流响韵悠然。幽情断续如重诉，坐令叹息惊流年。

我闻光阴等逝水，又闻天地齐一指。枯枝馀蜕可怜生，新故迁流揔如此。
扫花游
赵文（宋代）

结庐胜境，似旧日曾游，玉莲佳处。万花织组。爱回廊宛转，楚腰束素。度密穿青，上有燕支万树。探梅去。正竹外一枝，春意如许。
奇绝盘谷序。更碧皱沿堤，绮霏承宇。柳桥花坞。问何人解有，玉兰能赋。老子婆娑，长与春风作主。彩衣舞。看人间、落花飞絮。
句
谌祜（宋代）

潮囘海北风偏壮，秋满江南客未归。
富次律送蟳
高似孙（宋代）

鳞甲错夏物，怀青莫如蟳。苏公今张华，何微不知音。

入手巨螯健，斫雪隽莫禁。宛然如玠辈，曾是秉玉心。

蟹因龟蒙杰，酒与毕郎深。二者不可律，食之当酌斟。
玉楼春（乙酉九日）
刘辰翁（宋代）

龙山歌舞无人道。只说先生狂落帽。秋风亦是可怜人，要令天意知人老。

菊花不为重阳早。自爱古人诗句恼。与君郑重说□□，残年惟有重阳好。
满江红 楚黄署中闻警
顾贞立（清代）

仆本恨人，那禁得、悲哉秋气。恰又是、将归送别，登山临水。

一派角声烟霭外，数行雁字波光里。试凭高、觅取旧妆楼，谁同倚。

乡梦远，书迢递。人半载，辞家矣。叹吴头楚尾，倏然孤寄。

江上空怜商女曲，闺中漫洒神州泪。算缟綦，何必让男儿，天应忌。